钦定古今图书集成/明伦汇编/官常典/第399卷 > 钱薇
## 钦定古今图书集成/明伦汇编/官常典/第399卷 > 钱薇

按《明外史》本传：“薇字懋垣，海盐人。嘉靖十一年举进
士，受业湛若水。官行人，泊然自守，与同年生蒋信辈
朝夕问学。擢礼科给事中，请令将帅家丁得自耕塞
下田，毋征其赋，总督大臣假便宜，专制阃外，格不行。
又疏劾大学士李时、礼部尚书夏言、工部尚书温仁
和、外戚蒋轮进、右给事中郭勋，请复镇守内官，擅易”
置宿卫将校，薇愤，疏其不法七事。帝眷勋，然素知其
横，两不问。已，因星变，极言“主德”之失，帝深衔之，未发。
疏谏南巡，坐夺俸。内阁夏言辈所选宫僚，多以徇私
劾罢。薇偕同官吕应祥、任万里乞如会推故事，集内
阁九卿公举。帝挟前憾，并斥为民。累荐皆报寝。集乡
里，晚进与讲学，足迹不及公府。倭患起，请于巡抚王
忬，集兵为备。乡人德之。卒，年五十三。隆庆初，赠太常
少卿。